十一月庚申，蠲潭州民舊輸黃河鐵纜錢。丙寅，太白晝見。十二月己卯，太白經天。庚寅，復免臨安府民身丁錢三年，辛丑，雨土。癸卯，金遣紇石烈真來賀明年正旦。是歲，浙西、江東、兩淮、利州路旱，振之，仍蠲其賦。真里富國獻馴象二。
十一月甲辰，始御正殿。乙巳，重修《吏部七司法》。庚戌，以陳自強知樞密院事，前同知樞密院事許及之參知政事。丁巳，右文殿楹生芝。十二月甲戌，日中有黑子。率群臣奉上壽成惠聖慈祐太皇太后冊寶于壽慈宮。甲申，立貴妃楊氏爲皇后。加韓侂胄太師。庚寅，大閱。
十一月壬申，上光宗冊寶於太廟。癸酉，朝獻于景靈宮。甲戌，朝饗於太廟。乙亥，祀天地於圜丘，大赦。癸未，大風。己丑，安定郡王子覿薨。更定選人薦舉改官法。庚寅，復置福田、居養院，命諸路提舉常平司主之。十二月丙辰，命四川提舉茶馬通治茶馬事。辛酉，下詔戒敕將帥掊克。金遣獨吉思忠來賀明年正旦。是冬，金國多難，懼朝廷乘其隙，沿邊聚糧增戍，且禁襄陽榷場。邊釁之開，蓋自此始。
冬十月庚子，以資政殿大學士、淮東安撫使張岩參知政事。壬寅，金遣完顏昌來賀瑞慶節。十一月乙未朔，詔兩淮、荊襄諸州值荒歉奏請不及者，聽先發廩以聞。庚午，封伯栩爲安定郡王。壬申，白氣亙天。庚辰，修六合縣城。
十一月乙酉，置殿前司神武軍五千人屯揚州。乙未，申嚴告訐之禁。十二月癸丑朔，修孝宗、光宗《御集》。庚午，詔兩淮京西監司、帥守講行寬恤之政。增刺馬軍司弩手。癸酉，詔永除兩浙身丁錢絹。戊寅，金遣趙之傑來賀明年正旦，入見，禮甚倨。韓侂胄請帝還內，詔使人更以正旦朝見。著作郎朱質上書請斬金使，不報。是歲，真里富國獻瑞象。江浙、福建、二廣諸州旱，兩淮、京西、湖北諸州水，振之。